Broj: 711-I-847-P-194/18-02-11

Zagreb, 30. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Emila Priskića, zamjenika gradonačelnika Grada Opatije,** na 12. sjednici, održanoj 30. svibnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Emila Priskića, zamjenika gradonačelnika Grada Opatije, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom EPO obrt za usluge, Emil Priskić, Opatija, Radnička cesta 2.**
2. **Poziva se dužnosnik Emil Priskić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke**

**Obrazloženje**

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Stoga je Emil Priskić, povodom obnašanja dužnosti zamjenika gradonačelnika Grada Opatije, obvezan postupati sukladno odredbama ZSSI-a. Uvidom u Registar dužnosnika i izvješće o imovinskom stanju kojeg je dužnosnik podnio povodom stupanja na dužnost zamjenika gradonačelnika Grada Opatije, utvrđeno je kako dužnosnik navedenu dužnost obnaša od 13. lipnja 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Emil Priskić je 7. prosinca 2017.g. Povjerenstvu podnio izvješće o imovinskom stanju dužnosnika, povodom stupanja na dužnost zamjenika gradonačelnika Grada Opatije. Uvidom u podneseno izvješće Povjerenstvo je steklo saznanja kako dužnosnik, istovremeno uz obnašanje navedene javne dužnosti, obavlja i poslove konzultatna putem obrta EPO u kojem ima 100% udio.

Uvidom u Izvadak iz obrtnog registra utvrđeno je da je pod MBO: 97453137 upisan obrt EPO, obrt za usluge, obrt za usluge, vlasnika Emila Priskića, Opatija, Radnička cesta 2. Za navedeni obrt nije upisano da ima poslovođu.

Člankom 4. stavkom 4. ZSSI-a propisano je da su poslovni subjekti, u smislu toga Zakona, trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Odredbama ZSSI-a nisu propisane zapreke u pogledu prava dužnosnika da za vrijeme obnašanja dužnosti imaju vlasničke udjele u poslovnim subjektima pa tako niti da budu vlasnicima obrta, ali pritom Zakon nameće dužnosnicima određena ograničenja u pogledu obavljanja određenih poslova u tim poslovnim subjektima te u pogledu stupanja istih poslovnih subjekata u poslovne odnose.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Slijedom navedenog, iz prikupljenih podataka i dokumentacije proizlazi da dužnosnik Emil Priskić istovremeno uz obnašanje dužnosti zamjenika gradonačelnika Grada Opatije, u razdoblju od stupanja na dužnost 13. lipnja 2017.g., obavlja i poslove upravljanja obrtom EPO, obrt za usluge, Emil Priskić, Opatija, Radnička cesta 2. Stoga je Povjerenstvo odlučilo kao što je navedeno u točki I. izreke.

 Sukladno odredbi članka 39. stavka 3. ZSSI-a, poziva se dužnosnik Emil Priskić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

 Povjerenstvo će u predmetnom postupku utvrditi je li dužnosnik gore navedenim postupanjem počinio povrede ZSSI-a.

 Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Emil Priskić, elektronička dostava
2. Objava na internetskoj stranici Povjerenstva
3. Pismohrana